CELEX: 32020R0532
Language: el
Date: 2020-04-16 00:00:00
Title: Εκτελεστικός κανονισμός (ΕΕ) 2020/532 της Επιτροπής της 16ης Απριλίου 2020 σχετικά με παρέκκλιση, για το έτος 2020, από τους εκτελεστικούς κανονισμούς (ΕΕ) αριθ. 809/2014, (ΕΕ) αριθ. 180/2014, (ΕΕ) αριθ. 181/2014, (ΕΕ) 2017/892, (ΕΕ) 2016/1150, (ΕΕ) 2018/274, (ΕΕ) 2017/39, (ΕΕ) 2015/1368 και (ΕΕ) 2016/1240 όσον αφορά ορισμένους διοικητικούς και επιτόπιους ελέγχους που πραγματοποιούνται στο πλαίσιο της κοινής γεωργικής πολιτικής

17.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 119/3
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/532 ΤΗΣ ΕΠΙΤΡΟΠΗΣ
         της 16ης Απριλίου 2020
         σχετικά με παρέκκλιση, για το έτος 2020, από τους εκτελεστικούς κανονισμούς (ΕΕ) αριθ. 809/2014, (ΕΕ) αριθ. 180/2014, (ΕΕ) αριθ. 181/2014, (ΕΕ) 2017/892, (ΕΕ) 2016/1150, (ΕΕ) 2018/274, (ΕΕ) 2017/39, (ΕΕ) 2015/1368 και (ΕΕ) 2016/1240 όσον αφορά ορισμένους διοικητικούς και επιτόπιους ελέγχους που πραγματοποιούνται στο πλαίσιο της κοινής γεωργικής πολιτικής
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 62 παράγραφος 2,
         Έχοντας υπόψη τον κανονισμό (ΕΕ) αριθ. 228/2013 του Ευρωπαϊκού Κοινοβουλίου και του Συμβουλίου, της 13ης Μαρτίου 2013, για τον καθορισμό ειδικών μέτρων για τη γεωργία στις εξόχως απόκεντρες περιοχές της Ένωσης και για την κατάργηση του κανονισμού (ΕΚ) αριθ. 247/2006 του Συμβουλίου (2), και ιδίως το άρθρο 8 και το άρθρο 18 παράγραφος 1 δεύτερο εδάφιο,
         Έχοντας υπόψη τον κανονισμό (ΕΕ) αριθ. 229/2013 του Ευρωπαϊκού Κοινοβουλίου και του Συμβουλίου, της 13ης Μαρτίου 2013, σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου και για την κατάργηση του κανονισμού (ΕΚ) αριθ. 1405/2006 του Συμβουλίου (3), και ιδίως το άρθρο 7, το άρθρο 11 παράγραφος 3 και το άρθρο 14 παράγραφος 1 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Λόγω της σοβούσας πανδημίας COVID-19 και των εκτεταμένων περιορισμών στις μετακινήσεις που εφαρμόζονται στα κράτη μέλη, έχουν ανακύψει σε όλα τα κράτη μέλη εξαιρετικές διοικητικές δυσκολίες όσον αφορά τον σχεδιασμό και την εκτέλεση έγκαιρων επιτόπιων ελέγχων στον απαιτούμενο αριθμό. Οι δυσκολίες αυτές ενδέχεται να καθυστερήσουν τη διενέργεια των ελέγχων και την επακόλουθη καταβολή των ενισχύσεων. Ταυτόχρονα, οι γεωργοί είναι ευάλωτοι στις οικονομικές διαταραχές που προκαλεί η πανδημία, αντιμετωπίζουν δε οικονομικές δυσκολίες και προβλήματα ταμειακών ροών.
                  
               
                     (2)
                  
                  
                     Λόγω του πρωτόγνωρου χαρακτήρα αυτών των περιστάσεων, είναι αναγκαίο να αμβλυνθούν οι εν λόγω δυσκολίες θεσπίζοντας παρεκκλίσεις από διάφορους εκτελεστικούς κανονισμούς που εφαρμόζονται στον τομέα της κοινής γεωργικής πολιτικής όσον αφορά ορισμένους διοικητικούς και επιτόπιους ελέγχους.
                  
               
                     (3)
                  
                  
                     Ο εκτελεστικός κανονισμός (ΕΕ) αριθ. 809/2014 της Επιτροπής (4) θεσπίζει κανόνες σχετικά με, μεταξύ άλλων, τις προθεσμίες για την κοινοποίηση των δεδομένων ελέγχου και των στατιστικών ελέγχου που καλύπτουν το προηγούμενο ημερολογιακό έτος, το χρονοδιάγραμμα των επιτόπιων ελέγχων, τα ποσοστά ελέγχων για ορισμένους επιτόπιους ελέγχους στο πλαίσιο του ολοκληρωμένου συστήματος, συμπεριλαμβανομένων των καθεστώτων στρεμματικών ενισχύσεων εκτός των ενισχύσεων για γεωργικές πρακτικές που είναι επωφελείς για το κλίμα και το περιβάλλον, για τις ενισχύσεις οικολογικής μέριμνας, για τα μέτρα αγροτικής ανάπτυξης, για καθεστώτα ενισχύσεων για ζώα, και την αύξηση ή μείωση του ποσοστού ελέγχων όσον αφορά ορισμένα καθεστώτα. Επιπλέον, ο εκτελεστικός κανονισμός (ΕΕ) αριθ. 809/2014 περιλαμβάνει κανόνες σχετικά με τους επιτόπιους κανόνες που αφορούν τα κριτήρια επιλεξιμότητας, τις δεσμεύσεις και άλλες υποχρεώσεις που αφορούν αιτήσεις ενίσχυσης για ζώα και αιτήσεις πληρωμής στο πλαίσιο μέτρων στήριξης που αφορούν ζώα, τα ποσοστά ελέγχων για τα μέτρα αγροτικής ανάπτυξης που δεν συνδέονται με την έκταση ή με ζώα, καθώς και τα ελάχιστα ποσοστά ελέγχων σχετικά με την πολλαπλή συμμόρφωση.
                  
               
                     (4)
                  
                  
                     Το άρθρο 9 του εκτελεστικού κανονισμού (ΕΕ) αριθ. 809/2014 ορίζει ότι τα κράτη μέλη κοινοποιούν στην Επιτροπή, το αργότερο στις 15 Ιουλίου κάθε έτους, τα δεδομένα ελέγχου και τις στατιστικές ελέγχου που καλύπτουν το προηγούμενο ημερολογιακό έτος για όλα τα καθεστώτα άμεσων ενισχύσεων, τα μέτρα αγροτικής ανάπτυξης και τα καθεστώτα τεχνικής βοήθειας και στήριξης στον αμπελοοινικό τομέα, τις επακόλουθες τροποποιήσεις της έκθεσης στην οποία αναφέρονται οι επιλογές όσον αφορά τον έλεγχο των απαιτήσεων πολλαπλής συμμόρφωσης και τις αρμόδιες ελεγκτικές αρχές στις οποίες έχει ανατεθεί ο έλεγχος των σχετικών με την πολλαπλή συμμόρφωση απαιτήσεων και προτύπων και της έκθεσης στην οποία αναφέρονται τα μέτρα που έχουν ληφθεί για τη διαχείριση και τον έλεγχο της προαιρετικής συνδεδεμένης στήριξης κατά τη διάρκεια του προηγούμενου ημερολογιακού έτους. Δεδομένης της τρέχουσας κατάστασης, είναι σκόπιμο να παραταθεί αυτή η προθεσμία εφέτος έως τις 15 Σεπτεμβρίου 2020.
                  
               
                     (5)
                  
                  
                     Το άρθρο 24 παράγραφος 4 του εκτελεστικού κανονισμού (ΕΕ) αριθ. 809/2014 ορίζει ότι η αρμόδια αρχή διενεργεί φυσικούς ελέγχους των αγροτεμαχίων στην περίπτωση που από τη φωτοερμηνεία δορυφορικών ή εναέριων φωτογραφιών δεν μπορούν να εξαχθούν σαφή αποτελέσματα όσον αφορά τη συμμόρφωση με τα κριτήρια επιλεξιμότητας ή το ορθό μέγεθος της έκτασης που αποτελεί αντικείμενο διοικητικών ή επιτόπιων ελέγχων. Λαμβανομένων υπόψη των πρωτόγνωρων συνθηκών που επικρατούν, είναι σκόπιμο να ενθαρρυνθεί η διενέργεια ελέγχων μέσω τηλεπισκόπησης και η χρήση νέων τεχνολογιών, όπως τα μη επανδρωμένα εναέρια συστήματα, οι φωτογραφίες με γεωσήμανση, οι δέκτες του Παγκόσμιου Δορυφορικού Συστήματος Πλοήγησης (GNSS) σε συνδυασμό με την υπηρεσία Ευρωπαϊκή Υπηρεσία Υπέρθεσης για τη Γεωστατική Πλοήγηση (EGNOS) και το σύστημα Galileo, τα δεδομένα που συγκεντρώνονται από τους δορυφόρους Sentinel του προγράμματος Copernicus και άλλα συναφή αποδεικτικά στοιχεία που πρέπει να χρησιμοποιούνται για τον έλεγχο της συμμόρφωσης με τα κριτήρια επιλεξιμότητας, τις δεσμεύσεις ή τις άλλες υποχρεώσεις για το σχετικό καθεστώς ενίσχυσης ή μέτρο στήριξης, αφενός και με τις απαιτήσεις και τα πρότυπα που αφορούν την πολλαπλή συμμόρφωση, αφετέρου.
                  
               
                     (6)
                  
                  
                     Ορισμένες υποχρεώσεις που απορρέουν από τον κανονισμό (ΕΕ) αριθ. 1306/2013 σχετικά με την πολλαπλή συμμόρφωση και από τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (5) σχετικά με την οικολογική μέριμνα βασίζονται σε συγκεκριμένα και διαφοροποιημένα χρονοδιαγράμματα για την εκπλήρωσή τους και, ως εκ τούτου, απαιτούν να διενεργούνται οι επιτόπιοι έλεγχοι εντός των πλαισίων αυτών. Τα μέτρα που θέσπισαν τα κράτη μέλη το 2020 για την αντιμετώπιση της σοβούσας πανδημίας της νόσου COVID-19 επηρεάζουν τη δυνατότητα διενέργειας των απαιτούμενων επιτόπιων ελέγχων με ακρίβεια και εντός της προθεσμίας που αντιστοιχεί στις εν λόγω υποχρεώσεις. Ως εκ τούτου, σε σχέση με ορισμένους ελέγχους που πρέπει να διενεργηθούν το 2020, είναι αναγκαίο, αφενός, να προβλεφθούν παρεκκλίσεις από τα άρθρα 30 έως 33α και από το άρθρο 68 παράγραφος 1 του εκτελεστικού κανονισμού (ΕΕ) αριθ. 809/2014 και, αφετέρου, να μειωθεί το ελάχιστο ποσοστό των επιτόπιων ελέγχων σε σύγκριση με τα συνήθη ποσοστά ελέγχων στο πλαίσιο των υποχρεώσεων οικολογικής μέριμνας και πολλαπλής συμμόρφωσης, αντίστοιχα. Λαμβάνοντας υπόψη τη φύση των υποχρεώσεων και την αναλογικότητα των προσπαθειών ελέγχου υπό τις περιστάσεις της πανδημίας, ο πληθυσμός ελέγχου θα πρέπει να είναι περιορισμένος σύμφωνα με τις υποχρεώσεις που ισχύουν για τους δικαιούχους και τη σχετική χρήση γης που υπόκειται σε υποχρέωση.
                  
               
                     (7)
                  
                  
                     Επιπλέον, το άρθρο 42 παράγραφος 1 του εκτελεστικού κανονισμού (ΕΕ) αριθ. 809/2014 περιλαμβάνει κανόνες σχετικά με τους επιτόπιους ελέγχους με τους οποίους επαληθεύεται ότι πληρούνται όλα τα κριτήρια επιλεξιμότητας, οι δεσμεύσεις και άλλες υποχρεώσεις και ότι καλύπτονται όλα τα ζώα για τα οποία έχουν υποβληθεί αιτήσεις ενίσχυσης ή αιτήσεις πληρωμής στο πλαίσιο καθεστώτων ενισχύσεων για ζώα ή μέτρων στήριξης που αφορούν ζώα τα οποία τίθενται προς έλεγχο. Δεδομένης της τρέχουσας κατάστασης, είναι σκόπιμο να προβλεφθεί ότι, όταν τα κράτη μέλη δεν είναι σε θέση να διενεργούν τους εν λόγω επιτόπιους ελέγχους όπως απαιτείται από την προαναφερόμενη διάταξη, τα κράτη μέλη μπορούν να αποφασίσουν να διενεργήσουν τους εν λόγω ελέγχους για το έτος υποβολής αιτήσεων 2020 ανά πάσα στιγμή εντός του έτους, στον βαθμό που εξακολουθούν να καθιστούν δυνατό τον έλεγχο των όρων επιλεξιμότητας.
                  
               
                     (8)
                  
                  
                     Για τα μέτρα αγροτικής ανάπτυξης που δεν συνδέονται με την έκταση ή με ζώα, το άρθρο 48 παράγραφος 5 του εκτελεστικού κανονισμού (ΕΕ) αριθ. 809/2014 προβλέπει ότι οι διοικητικοί έλεγχοι για επενδύσεις περιλαμβάνουν τουλάχιστον μία επίσκεψη στον χώρο όπου πραγματοποιείται η ενέργεια που λαμβάνει στήριξη ή στον τόπο της επένδυσης, προκειμένου να εξακριβωθεί η υλοποίηση της επένδυσης. Δεδομένων των συνθηκών που επικρατούν, είναι σκόπιμο να προβλεφθεί ότι, όταν τα κράτη μέλη δεν είναι σε θέση να πραγματοποιήσουν επισκέψεις πριν από τη χορήγηση των τελικών πληρωμών, τα κράτη μέλη μπορούν, εφόσον ισχύουν τα μέτρα που έχουν θεσπιστεί για την αντιμετώπιση της πανδημίας COVID-19, να αποφασίσουν να υποκαταστήσουν τις επισκέψεις αυτές με οποιαδήποτε σχετικά αποδεικτικά έγγραφα.
                  
               
                     (9)
                  
                  
                     Το άρθρο 50 παράγραφος 1, το άρθρο 60 παράγραφος 2 και το άρθρο 52 παράγραφος 2 του εκτελεστικού κανονισμού (ΕΕ) αριθ. 809/2014 περιλαμβάνουν κανόνες για τους επιτόπιους ελέγχους και τους εκ των υστέρων ελέγχους για τα μέτρα αγροτικής ανάπτυξης που δεν συνδέονται με την έκταση ή με ζώα. Δεδομένων των συνθηκών που επικρατούν, θα πρέπει να επιτραπεί στα κράτη μέλη να μειώσουν τον αριθμό των ελέγχων αυτών ή να υποκαταστήσουν τους επιτόπιους ελέγχους με σχετικά αποδεικτικά στοιχεία.
                  
               
                     (10)
                  
                  
                     Οι κανόνες περιορισμού της κυκλοφορίας που αποφασίστηκαν σε ορισμένα κράτη μέλη για την προστασία της δημόσιας υγείας προβλέπουν εκτεταμένους περιορισμούς των μετακινήσεων, γεγονός που δεν επέτρεψε τη διενέργεια επιτόπιων ελέγχων σε περιπτώσεις στις οποίες οι επιθεωρητές υπέκειντο σε περιορισμούς που καθιστούσαν αδύνατη την επίσκεψη στους δικαιούχους ή τη μετάβαση στις εκμεταλλεύσεις. Λαμβάνοντας υπόψη τον άνευ προηγουμένου χαρακτήρα των περιστάσεων αυτών, θα πρέπει, σε σχέση με το έτος 2019, να γίνει αποδεκτό κατ’ εξαίρεση το γεγονός ότι σε αυτά τα κράτη μέλη διενεργήθηκε χαμηλότερο ποσοστό ελέγχων. Προκειμένου να διασφαλιστεί η διαφάνεια και η ίση μεταχείριση, η αποδοχή του χαμηλότερου ποσοστού ελέγχων για το έτος υποβολής αιτήσεων 2019 και, στην περίπτωση των μέτρων αγροτικής ανάπτυξης που δεν συνδέονται με την έκταση ή με ζώα για το ημερολογιακό έτος 2019, θα πρέπει να περιορίζεται στις περιπτώσεις στις οποίες ίσχυαν περιορισμοί μεγάλης κλίμακας στις μετακινήσεις, ιδίως όταν είχε καθοριστεί σαφής ημερομηνίας έναρξης των περιορισμών και οι περιορισμοί εμπόδιζαν την ολοκλήρωση των σχετικών ελέγχων.
                  
               
                     (11)
                  
                  
                     Οι παρεκκλίσεις από τον εκτελεστικό κανονισμό (ΕΕ) αριθ. 809/2014 που προβλέπονται στον παρόντα κανονισμό θα πρέπει να παρέχουν στα κράτη μέλη τη δυνατότητα να αποφεύγουν τις καθυστερήσεις στα μέτρα ελέγχου και στη διεκπεραίωση των αιτήσεων ενίσχυσης, αποφεύγοντας έτσι τις καθυστερήσεις στην καταβολή των ενισχύσεων στους δικαιούχους για το έτος 2020. Τα κράτη μέλη που κάνουν χρήση αυτών των παρεκκλίσεων θα πρέπει να προσπαθήσουν να χρησιμοποιήσουν εναλλακτικές πηγές αποδεικτικών στοιχείων, οι οποίες μπορεί να περιλαμβάνουν τη χρήση ελέγχων εγγράφων, τη χρήση νέων τεχνολογιών ή αξιόπιστων αποδεικτικών στοιχείων που παρέχει ο δικαιούχος, για να υποκαταστήσουν τις πληροφορίες που λαμβάνονται κανονικά από τους ελέγχους οι οποίοι θα είχαν διενεργηθεί υπό κανονικές συνθήκες. Εντούτοις, είναι επιτακτική ανάγκη οι εν λόγω παρεκκλίσεις να μην λειτουργήσουν εις βάρος της χρηστής δημοσιονομικής διαχείρισης και της απαίτησης για επαρκές επίπεδο αξιοπιστίας. Ως εκ τούτου, τα κράτη μέλη που κάνουν χρήση των εν λόγω παρεκκλίσεων οφείλουν να λάβουν όλα τα αναγκαία μέτρα για να εξασφαλίσουν ότι αποφεύγονται οι καθ’ υπέρβαση πληρωμές και ότι κινείται η διαδικασία ανάκτησης των αχρεωστήτως καταβληθέντων ποσών. Επιπλέον, η χρήση των εν λόγω παρεκκλίσεων θα πρέπει να καλύπτεται από τη διαχειριστική δήλωση που αναφέρεται στο άρθρο 7 παράγραφος 3 πρώτο εδάφιο στοιχείο β) του κανονισμού (ΕΕ) αριθ. 1306/2013 για τα οικονομικά έτη 2020 και 2021.
                  
               
                     (12)
                  
                  
                     Οι εκτελεστικοί κανονισμοί (ΕΕ) αριθ. 180/2014 (6) και (ΕΕ) αριθ. 181/2014 (7) της Επιτροπής προβλέπουν ποσοστά ελέγχων όσον αφορά τους ελέγχους ειδικών μέτρων για τη γεωργία στις εξόχως απόκεντρες περιοχές της Ένωσης και στα μικρά νησιά του Αιγαίου. Λόγω των μέτρων που έχουν θεσπιστεί για την αντιμετώπιση της πανδημίας COVID-19, τα οποία επηρεάζουν επίσης τις εξόχως απόκεντρες περιοχές της Ένωσης και τα μικρά νησιά του Αιγαίου, είναι σκόπιμο να προβλεφθούν παρεκκλίσεις από τους εν λόγω κανονισμούς μέσω προσαρμογής των ποσοστών ελέγχου για τους επιτόπιους ελέγχους το έτος 2020.
                  
               
                     (13)
                  
                  
                     Το άρθρο 27 παράγραφος 2 του εκτελεστικού κανονισμού (ΕΕ) 2017/892 της Επιτροπής (8) καθορίζει το δείγμα για τους ετήσιους επιτόπιους ελέγχους σε τουλάχιστον 30 % του συνόλου των αιτήσεων ενίσχυσης και προβλέπει ότι σε κάθε οργάνωση παραγωγών ή ένωση οργανώσεων παραγωγών που υλοποιεί επιχειρησιακό πρόγραμμα πραγματοποιείται τουλάχιστον μία επίσκεψη ανά τριετία. Το άρθρο 27 παράγραφος 7 του εν λόγω κανονισμού προβλέπει ότι οι δράσεις σε επιμέρους εκμεταλλεύσεις μελών των οργανώσεων παραγωγών που καλύπτονται από το δείγμα που αναφέρεται στο άρθρο 27 παράγραφος 2 του εν λόγω κανονισμού αποτελούν αντικείμενο μίας τουλάχιστον επίσκεψης για την επαλήθευση της εκτέλεσής τους. Λόγω των μέτρων που έχουν θεσπιστεί για την αντιμετώπιση της πανδημίας COVID-19, τα κράτη μέλη ενδέχεται να μην είναι σε θέση να ανταποκριθούν στις εν λόγω απαιτήσεις και θα πρέπει, ως εκ τούτου, να τους επιτραπεί να πραγματοποιήσουν μικρότερο ποσοστό των ελέγχων αυτών το έτος 2020, ενώ δεν θα πρέπει να υπόκεινται το έτος 2020 στις απαιτήσεις σχετικά με τη συχνότητα των επισκέψεων στις οργανώσεις παραγωγών.
                  
               
                     (14)
                  
                  
                     Το άρθρο 29 παράγραφος 2 του εκτελεστικού κανονισμού (ΕΕ) 2017/892 προβλέπει ότι οι πρωτοβάθμιοι έλεγχοι αφορούν το 100 % της ποσότητας των προϊόντων που αποσύρθηκαν από την αγορά πλην εκείνων που προορίζονται για δωρεάν διανομή, για τα οποία σύμφωνα με το άρθρο 29 παράγραφος 3 του εν λόγω κανονισμού μπορεί να ελεγχθεί μικρότερο ποσοστό, αλλά όχι μικρότερο από το 10 % των σχετικών ποσοτήτων κατά την περίοδο εμπορίας για κάθε δεδομένη οργάνωση παραγωγών. Λόγω των μέτρων που έχουν θεσπιστεί για την αντιμετώπιση της πανδημίας COVID-19, τα κράτη μέλη ενδέχεται να μην είναι σε θέση να ανταποκριθούν στην εν λόγω απαίτηση και θα πρέπει, ως εκ τούτου, να τους επιτραπεί να ελέγξουν μικρότερο ποσοστό το έτος 2020, αλλά όχι μικρότερο από το 10 % των σχετικών ποσοτήτων κατά την περίοδο εμπορίας για κάθε δεδομένη οργάνωση παραγωγών, καθώς και για όλα τα άλλα προϊόντα που αποσύρθηκαν, ανεξάρτητα από τον σκοπούμενο προορισμό τους.
                  
               
                     (15)
                  
                  
                     Το άρθρο 30 παράγραφος 3 του εκτελεστικού κανονισμού (ΕΕ) 2017/892 προβλέπει ότι κάθε έλεγχος αφορά δείγμα που αντιστοιχεί τουλάχιστον στο 5 % των ποσοτήτων που έχει αποσύρει η οργάνωση παραγωγών στη διάρκεια της περιόδου εμπορίας. Λόγω των μέτρων που έχουν θεσπιστεί για την αντιμετώπιση της πανδημίας COVID-19, τα κράτη μέλη ενδέχεται να μην είναι σε θέση να ανταποκριθούν στην εν λόγω απαίτηση και θα πρέπει να τους επιτραπεί το έτος 2020 να χρησιμοποιούν δείγματα που αντιστοιχούν τουλάχιστον στο 3 % των ποσοτήτων που έχει αποσύρει η οργάνωση παραγωγών στη διάρκεια της περιόδου εμπορίας 2019.
                  
               
                     (16)
                  
                  
                     Λόγω της κρίσης που προκάλεσε η πανδημία COVID-19, θα είναι πρακτικά ανέφικτο να διενεργήσουν τα κράτη μέλη το 2020 συστηματικούς και δειγματοληπτικούς επιτόπιους ελέγχους για τις ενέργειες που λαμβάνουν στήριξη βάσει των άρθρων 45 έως 52 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (9). Ως εκ τούτου, θα πρέπει να θεσπιστεί παρέκκλιση από το άρθρο 32 παράγραφος 1 και το άρθρο 42 παράγραφος 3 του εκτελεστικού κανονισμού (ΕΕ) 2016/1150 της Επιτροπής (10) για το οικονομικό έτος 2019-2020 ώστε να επιτραπεί στα κράτη μέλη να καθορίσουν ελέγχους οι οποίοι, αφενός, είναι ισοδύναμοι με τους συστηματικούς επιτόπιους ελέγχους, όπως φωτογραφίες που φέρουν ημερομηνία, εκθέσεις από επιτηρήσεις με δρόνους οι οποίες φέρουν ημερομηνία, διοικητικοί έλεγχοι ή τηλεοπτικές συνεδριάσεις με τους δικαιούχους, και, αφετέρου, εγγυώνται ότι τηρήθηκαν οι κανόνες που προβλέπει η νομοθεσία σχετικά με τα προγράμματα στήριξης στον αμπελοοινικό τομέα προτού καταβληθούν οι πληρωμές. Η παρέκκλιση αυτή πρέπει να ισχύσει ανεξάρτητα από το κατά πόσον τα κράτη μέλη έχουν θεσπίσει μέτρα για την αντιμετώπιση της πανδημίας COVID-19.
                  
               
                     (17)
                  
                  
                     Για τον ίδιο λόγο, θα είναι επίσης πρακτικά ανέφικτο να διενεργήσουν τα κράτη μέλη για το οικονομικό έτος 2019-2020, εντός της προθεσμίας που ορίζει το άρθρο 43 παράγραφος 3 του εκτελεστικού κανονισμού (ΕΕ) 2016/1150, συστηματικούς δειγματοληπτικούς επιτόπιους ελέγχους για τις ενέργειες πρώιμης συγκομιδής που λαμβάνουν στήριξη βάσει του άρθρου 47 του κανονισμού (ΕΕ) αριθ. 1308/2013. Ως εκ τούτου, θα πρέπει να προβλεφθεί παρέκκλιση ώστε η ολοκλήρωση των ελέγχων να αναβληθεί έως τις 15 Σεπτεμβρίου 2020.
                  
               
                     (18)
                  
                  
                     Το άρθρο 27 παράγραφος 3 του εκτελεστικού κανονισμού (ΕΕ) αριθ. 2018/274 της Επιτροπής (11) καθορίζει τον αριθμό των δειγμάτων νωπών σταφυλιών που πρέπει να λαμβάνονται από αμπελώνες κατά την περίοδο της συγκομιδής στο εν λόγω αγροτεμάχιο για τη δημιουργία της αναλυτικής τράπεζας δεδομένων με ισοτοπικά στοιχεία που αναφέρεται στο άρθρο 39 του κατ’ εξουσιοδότηση κανονισμού (ΕΕ) 2018/273 της Επιτροπής (12). Στις περιπτώσεις που η κρίση την οποία προκάλεσε η πανδημία COVID-19 καθιστά αδύνατη τη διενέργεια των εν λόγω ελέγχων από τα κράτη μέλη, θα πρέπει να επιτρέπεται στα κράτη μέλη να παρεκκλίνουν από τον ελάχιστο αριθμό δειγμάτων, ανεξάρτητα από το κατά πόσον έχουν θεσπίσει μέτρα για την αντιμετώπιση της πανδημίας COVID-19.
                  
               
                     (19)
                  
                  
                     Το άρθρο 31 παράγραφος 2 στοιχείο β) του εκτελεστικού κανονισμού (ΕΕ) 2018/274 προβλέπει ότι τα κράτη μέλη διενεργούν ετήσιους επιτόπιους ελέγχους τουλάχιστον στο 5 % του συνόλου των αμπελοκαλλιεργητών που περιλαμβάνονται στο αμπελουργικό μητρώο. Στις περιπτώσεις που η κρίση την οποία προκάλεσε η πανδημία COVID-19 καθιστά αδύνατη τη διενέργεια των εν λόγω ελέγχων σε διάφορα οινοπαραγωγά κράτη μέλη για μεγάλο χρονικό διάστημα, το ποσοστό αυτό θα πρέπει να μειωθεί για το έτος 2020. Η παρέκκλιση αυτή πρέπει να ισχύσει ανεξάρτητα από το κατά πόσον τα κράτη μέλη έχουν θεσπίσει μέτρα για την αντιμετώπιση της πανδημίας COVID-19. Για τον ίδιο λόγο, θα πρέπει να επιτραπεί στα κράτη μέλη να αναστείλουν προσωρινά τους συστηματικούς επιτόπιους ελέγχους που αναφέρονται στο άρθρο 31 παράγραφος 2 στοιχείο γ) του εν λόγω κανονισμού, οι οποίοι πρέπει να διεξαχθούν σε αμπελουργικές εκτάσεις που δεν περιλαμβάνονται σε κανένα φάκελο αμπελοκαλλιεργητή το έτος 2020.
                  
               
                     (20)
                  
                  
                     Το άρθρο 10 του εκτελεστικού κανονισμού (ΕΕ) 2017/39 της Επιτροπής (13) καθορίζει το πεδίο εφαρμογής, το περιεχόμενο, το χρονοδιάγραμμα και την υποβολή εκθέσεων σχετικά με τους επιτόπιους ελέγχους που διενεργούνται από τα κράτη μέλη στο πλαίσιο του καθεστώτος που αναφέρεται στο άρθρο 23 του κανονισμού (ΕΕ) αριθ. 1308/2013 (το «πρόγραμμα για τα σχολεία»). Τα μέτρα που θεσπίστηκαν από τα κράτη μέλη για την αντιμετώπιση της πανδημίας COVID-19 ενδέχεται να έχουν εμποδίσει τη συμμόρφωσή τους, εντός της προθεσμίας που ορίζεται στο άρθρο 10 παράγραφος 2 του εκτελεστικού κανονισμού (ΕΕ) 2017/39, με τις απαιτήσεις που ορίζονται στο άρθρο 10 παράγραφος 3 του εν λόγω κανονισμού σχετικά με τον αριθμό των επιτόπιων ελέγχων όσον αφορά το σχολικό έτος 2018/2019. Είναι επομένως σκόπιμο να χορηγηθεί ευελιξία στα κράτη μέλη με παράταση της περιόδου διενέργειας των εν λόγω επιτόπιων ελέγχων όσον αφορά το σχολικό έτος 2018/2019.
                  
               
                     (21)
                  
                  
                     Ο εκτελεστικός κανονισμός (ΕΕ) 2015/1368 της Επιτροπής (14) σχετικά με τις ενισχύσεις στον τομέα της μελισσοκομίας περιλαμβάνει κανόνες για την παρακολούθηση και τους ελέγχους σε σχέση με την ορθή εφαρμογή των εθνικών μελισσοκομικών προγραμμάτων, τις πραγματικές δαπάνες και τον ορθό αριθμό των κυψελών που δηλώθηκε από τους μελισσοκόμους. Σύμφωνα με το άρθρο 8 παράγραφος 3 του εν λόγω κανονισμού, τα κράτη μέλη εξασφαλίζουν ότι τουλάχιστον το 5 % των αιτούντων ενίσχυση στο πλαίσιο των μελισσοκομικών προγραμμάτων τους υποβάλλεται σε επιτόπιους ελέγχους. Τα μέτρα που έχουν θεσπιστεί για την αντιμετώπιση της πανδημίας COVID-19 ενδέχεται να δυσχεράνουν τη διενέργεια των επιτόπιων ελέγχων στον αριθμό που απαιτείται ώστε να επιτευχθεί το εν λόγω ελάχιστο όριο. Ως εκ τούτου, είναι σκόπιμο να παρασχεθεί ευελιξία στα κράτη μέλη, επιτρέποντας παρέκκλιση από την απαίτηση αυτή. Η εν λόγω παρέκκλιση δεν θα πρέπει, ωστόσο, να προκαλέσει αύξηση του κινδύνου καταβολής αχρεωστήτων πληρωμών. Ως εκ τούτου, οποιαδήποτε μείωση του αριθμού των επιτόπιων ελέγχων θα πρέπει να αντισταθμιστεί στον μέγιστο δυνατό βαθμό με εναλλακτικούς ελέγχους.
                  
               
                     (22)
                  
                  
                     Οι οργανισμοί πληρωμών των κρατών μελών διενεργούν επί του παρόντος ελέγχους για τα προϊόντα που αποθεματοποιούνται σύμφωνα με τον εκτελεστικό κανονισμό (ΕΕ) 2019/1882 της Επιτροπής (15). Τα μέτρα που έχουν θεσπιστεί για την αντιμετώπιση της πανδημίας COVID-19 ενδέχεται να επηρεάσουν τη συμμόρφωση με τις απαιτήσεις για τους επιτόπιους ελέγχους που αφορούν τη δημόσια παρέμβαση και την ενίσχυση για ιδιωτική αποθεματοποίηση σύμφωνα με το άρθρο 60 του εκτελεστικού κανονισμού (ΕΕ) 2016/1240 της Επιτροπής (16). Είναι σκόπιμο να παρασχεθεί ευελιξία στα κράτη μέλη με παράταση της περιόδου διενέργειας των εν λόγω ελέγχων ή με αντικατάστασή τους με τη χρήση άλλων συναφών αποδεικτικών στοιχείων. Είναι, ως εκ τούτου, σκόπιμο να προβλεφθούν παρεκκλίσεις από ορισμένες διατάξεις του εκτελεστικού κανονισμού (ΕΕ) 2016/1240 για τα προϊόντα που αποθεματοποιούνται σύμφωνα με τον εκτελεστικό κανονισμό (ΕΕ) 2019/1882.
                  
               
                     (23)
                  
                  
                     Η επιτροπή των γεωργικών ταμείων, η επιτροπή άμεσων ενισχύσεων, η επιτροπή αγροτικής ανάπτυξης και η επιτροπή για την κοινή οργάνωση των γεωργικών αγορών δεν εξέδωσαν γνώμη εντός της προθεσμίας που όρισε ο πρόεδρος,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         ΚΕΦΑΛΑΙΟ I
         
            ΠΑΡΕΚΚΛΙΣΕΙΣ ΑΠΟ ΤΟΝ ΕΚΤΕΛΕΣΤΙΚΟ ΚΑΝΟΝΙΣΜΟ (ΕΕ) ΑΡΙΘ. 809/2014
         
         
            Άρθρο 1
            Κατά παρέκκλιση από το άρθρο 9 παράγραφοι 1, 2 και 3 του εκτελεστικού κανονισμού (ΕΕ) αριθ. 809/2014, για το έτος 2020, τα κράτη μέλη κοινοποιούν στην Επιτροπή τα δεδομένα ελέγχου και τις στατιστικές ελέγχου που καλύπτουν το προηγούμενο ημερολογιακό έτος, τις επακόλουθες τροποποιήσεις της έκθεσης στην οποία αναφέρονται οι επιλογές όσον αφορά τον έλεγχο των απαιτήσεων πολλαπλής συμμόρφωσης και τις αρμόδιες ελεγκτικές αρχές στις οποίες έχει ανατεθεί ο έλεγχος των σχετικών με την πολλαπλή συμμόρφωση απαιτήσεων και προτύπων, καθώς και την έκθεση στην οποία αναφέρονται τα μέτρα που έχουν ληφθεί για τη διαχείριση και τον έλεγχο της προαιρετικής συνδεδεμένης στήριξης όσον αφορά το προηγούμενο ημερολογιακό έτος 2019 έως τις 15 Σεπτεμβρίου 2020.
         
         
            Άρθρο 2
            Κατά παρέκκλιση από το άρθρο 24 παράγραφος 4 του εκτελεστικού κανονισμού (ΕΕ) αριθ. 809/2014, λόγω των μέτρων που έχουν θεσπιστεί για την αντιμετώπιση της πανδημίας COVID-19, για τους ελέγχους που πρέπει να διενεργηθούν όσον αφορά το έτος υποβολής αιτήσεων 2020 σε σχέση με τα καθεστώτα στρεμματικών ενισχύσεων, τα κράτη μέλη μπορούν να αποφασίσουν να αντικαταστήσουν πλήρως τους φυσικούς ελέγχους που πρέπει να διενεργηθούν δυνάμει του εν λόγω κανονισμού, ιδίως τις επιτόπιες επισκέψεις και τους επιτόπιους ελέγχους με τη χρήση φωτοερμηνείας δορυφορικών ή εναέριων ορθοφωτογραφιών ή άλλων συναφών αποδεικτικών στοιχείων, συμπεριλαμβανομένων των αποδεικτικών στοιχείων που παρέχονται από τον δικαιούχο κατόπιν αιτήματος της αρμόδιας αρχής, όπως φωτογραφίες με γεωσήμανση, τα οποία θα επιτρέψουν την εξαγωγή οριστικών συμπερασμάτων, με τρόπο που ικανοποιεί την αρμόδια αρχή.
         
         
            Άρθρο 3
            Κατά παρέκκλιση από το άρθρο 26 παράγραφος 4 του εκτελεστικού κανονισμού (ΕΕ) αριθ. 809/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν επιτόπιους ελέγχους σε σχέση με τα μέτρα στο πλαίσιο του ολοκληρωμένου συστήματος διαχείρισης και ελέγχου για τη διασφάλιση της αποτελεσματικής επαλήθευσης ορισμένων κριτηρίων επιλεξιμότητας, δεσμεύσεων και άλλων υποχρεώσεων που μπορούν να ελεγχθούν μόνον εντός συγκεκριμένου χρονικού διαστήματος, τα κράτη μέλη μπορούν να αποφασίσουν να διενεργήσουν τους ελέγχους αυτούς όσον αφορά το έτος υποβολής αιτήσεων 2020 με τη χρήση νέων τεχνολογιών, συμπεριλαμβανομένων των φωτογραφιών με γεωσήμανση ή άλλων συναφών αποδεικτικών στοιχείων, ως συμπλήρωμα της δυνατότητας χρήσης τηλεπισκόπησης.
         
         
            Άρθρο 4
            
               1.   Κατά παρέκκλιση από τα άρθρα 30 έως 33 του εκτελεστικού κανονισμού (ΕΕ) αριθ. 809/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν επιτόπιους ελέγχους σύμφωνα με τους κανόνες που ορίζονται στα εν λόγω άρθρα, τα κράτη μέλη μπορούν να αποφασίσουν να διοργανώσουν τους ελέγχους αυτούς όσον αφορά το έτος υποβολής αιτήσεων 2020 σύμφωνα με τους κανόνες που ορίζονται στις παραγράφους 2 και 3 του παρόντος άρθρου.
            
            
               2.   Τα δείγματα ελέγχου για τους επιτόπιους ελέγχους όσον αφορά το έτος υποβολής αιτήσεων 2020 καλύπτουν τουλάχιστον:
               
                           α)
                        
                        
                           ποσοστό 3 % του συνόλου των δικαιούχων που υποβάλλουν αίτηση για το καθεστώς βασικής ενίσχυσης ή το καθεστώς ενιαίας στρεμματικής ενίσχυσης·
                        
                     
                           β)
                        
                        
                           ποσοστό 3 % του συνόλου των δικαιούχων που υποβάλλουν αίτηση για αναδιανεμητική ενίσχυση·
                        
                     
                           γ)
                        
                        
                           ποσοστό 3 % του συνόλου των δικαιούχων που υποβάλλουν αίτηση ενίσχυσης για περιοχές με φυσικούς περιορισμούς·
                        
                     
                           δ)
                        
                        
                           ποσοστό 3 % του συνόλου των δικαιούχων που υποβάλλουν αίτηση ενίσχυσης για γεωργούς νεαρής ηλικίας·
                        
                     
                           ε)
                        
                        
                           ποσοστό 3 % του συνόλου των δικαιούχων που υποβάλλουν αίτηση για στρεμματικές ενισχύσεις στο πλαίσιο προαιρετικής συνδεδεμένης στήριξης·
                        
                     
                           στ)
                        
                        
                           ποσοστό 3 % του συνόλου των δικαιούχων που υποβάλλουν αίτηση για ενισχύσεις στο πλαίσιο του καθεστώτος μικροκαλλιεργητών·
                        
                     
                           ζ)
                        
                        
                           ποσοστό 10 % των εκτάσεων που έχουν δηλωθεί ως εκτάσεις για παραγωγή κάνναβης·
                        
                     
                           η)
                        
                        
                           ποσοστό 3 % του συνόλου των δικαιούχων που υποβάλλουν αίτηση για ειδική καλλιεργητική ενίσχυση για το βαμβάκι·
                        
                     
                           θ)
                        
                        
                           ποσοστό 3 % του συνόλου των δικαιούχων που οφείλουν να εφαρμόζουν τις γεωργικές πρακτικές που είναι επωφελείς για το κλίμα και το περιβάλλον·
                        
                     
                           ι)
                        
                        
                           ποσοστό 3 % του συνόλου των δικαιούχων που οφείλουν να εφαρμόζουν τις πρακτικές οικολογικής μέριμνας και που χρησιμοποιούν τα εθνικά ή περιφερειακά συστήματα περιβαλλοντικής πιστοποίησης που αναφέρονται στο άρθρο 43 παράγραφος 3 στοιχείο β) του κανονισμού (ΕΕ) αριθ. 1307/2013·
                        
                     
                           ια)
                        
                        
                           ποσοστό 3 % του συνόλου των δικαιούχων που υποβάλλουν αίτηση για μέτρα αγροτικής ανάπτυξης·
                        
                     
                           ιβ)
                        
                        
                           ποσοστό 3 % όλων των συλλογικών δικαιούχων που υποβάλλουν συλλογική αίτηση·
                        
                     
                           ιγ)
                        
                        
                           ποσοστό 3 % του συνόλου των δικαιούχων που υποβάλλουν αίτηση για καθεστώτα ενισχύσεων για ζώα και καλύπτουν τουλάχιστον το 3 % των ζώων.
                        
                     Το δείγμα που αναφέρεται στο πρώτο εδάφιο στοιχείο θ) καλύπτει, ταυτόχρονα, ποσοστό τουλάχιστον 3 % του συνόλου των δικαιούχων που διαθέτουν εκτάσεις που καλύπτονται από μόνιμους βοσκοτόπους, οι οποίοι είναι ευαίσθητοι από περιβαλλοντική άποψη, στις περιοχές που καλύπτονται από την οδηγία 92/43/ΕΟΚ του Συμβουλίου (17) ή την οδηγία 2009/147/ΕΚ του Ευρωπαϊκού Κοινοβουλίου και του Συμβουλίου (18) και λοιπές ευαίσθητες περιοχές που αναφέρονται στο άρθρο 45 παράγραφος 1 του κανονισμού (ΕΕ) αριθ. 1307/2013.
               Όσον αφορά το πρώτο εδάφιο στοιχείο ια), για τα μέτρα που προβλέπονται στα άρθρα 28 και 29 του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου (19), το ποσοστό ελέγχων 3 % εξασφαλίζεται στο επίπεδο των επιμέρους μέτρων.
            
            
               3.   Τα κράτη μέλη τα οποία, σύμφωνα με το άρθρο 36 του εκτελεστικού κανονισμού (ΕΕ) αριθ. 809/2014, έχουν ήδη αποφασίσει να μειώσουν τα ποσοστά ελέγχων για ορισμένα καθεστώτα στο 3 %, μπορούν να μειώσουν περαιτέρω τα ποσοστά που καθορίζονται για τα εν λόγω καθεστώτα στην παράγραφο 2 του παρόντος άρθρου στο 1 %.
            
            
               4.   Τα αποτελέσματα των ελέγχων που διενεργούνται σύμφωνα με τις παραγράφους 2 και 3 του παρόντος άρθρου δεν λαμβάνονται υπόψη όσον αφορά το επόμενο έτος υποβολής αιτήσεων για τους σκοπούς των άρθρων 35 και 36 του εκτελεστικού κανονισμού (ΕΕ) αριθ. 809/2014. Ωστόσο, η αύξηση των ποσοστών ελέγχων που θα έπρεπε να εφαρμοστεί το έτος υποβολής αιτήσεων 2020 σύμφωνα με το άρθρο 35 του εν λόγω κανονισμού, εφαρμόζεται μέσω αντίστοιχης αύξησης το έτος υποβολής αιτήσεων 2021.
            
            
               5.   Για τους σκοπούς της εφαρμογής των ποσοστών ελέγχων που καθορίζονται στην παράγραφο 2 πρώτο εδάφιο στοιχεία α), ε), θ) και ι), τα κράτη μέλη δίνουν προτεραιότητα σε εκτάσεις που δεν είναι μόνιμοι βοσκότοποι και/ή μόνιμες καλλιέργειες.
               Στις εκτάσεις που δεν καλύπτονται από ελέγχους όσον αφορά το έτος υποβολής αιτήσεων 2020, ως αποτέλεσμα της εφαρμογής των παραγράφων 2 και 3, παρέχεται προτεραιότητα κατά την επικαιροποίηση του συστήματος αναγνώρισης αγροτεμαχίων τα επόμενα έτη.
            
            
               6.   Το έτος 2020 δεν εφαρμόζεται το άρθρο 33α του εκτελεστικού κανονισμού (ΕΕ) αριθ. 809/2014.
            
         
         
            Άρθρο 5
            Κατά παρέκκλιση από το άρθρο 42 παράγραφος 1 του εκτελεστικού κανονισμού (ΕΕ) αριθ. 809/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν επιτόπιους ελέγχους σε σχέση με τα ζώα, όπως απαιτείται από την εν λόγω διάταξη, τα κράτη μέλη μπορούν να αποφασίσουν να διενεργήσουν τους εν λόγω ελέγχους όσον αφορά το έτος υποβολής αιτήσεων 2020 οποτεδήποτε εντός του έτους, στο μέτρο που εξακολουθούν να επιτρέπουν τον έλεγχο των όρων επιλεξιμότητας.
         
         
            Άρθρο 6
            Κατά παρέκκλιση από το άρθρο 48 παράγραφος 5 του εκτελεστικού κανονισμού (ΕΕ) αριθ. 809/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διεξαγάγουν επίσκεψη στον χώρο όπου πραγματοποιείται η ενέργεια που λαμβάνει στήριξη ή στον τόπο της επένδυσης πριν από τη χορήγηση των τελικών πληρωμών, μπορούν να αποφασίσουν να αντικαταστήσουν τις εν λόγω επισκέψεις, όσο εφαρμόζονται τα μέτρα αυτά, με οποιοδήποτε συναφές αποδεικτικό έγγραφο, συμπεριλαμβανομένων των φωτογραφιών με γεωσήμανση, που πρέπει να υποβάλει ο δικαιούχος.
            Εάν οι εν λόγω επισκέψεις δεν μπορούν να αντικατασταθούν από συναφή αποδεικτικά έγγραφα, τα κράτη μέλη πραγματοποιούν τις επισκέψεις αυτές μετά τη χορήγηση της τελικής πληρωμής.
         
         
            Άρθρο 7
            Κατά παρέκκλιση από το άρθρο 50 παράγραφος 1 και το άρθρο 60 παράγραφος 2 τρίτο εδάφιο του εκτελεστικού κανονισμού (ΕΕ) αριθ. 809/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν επιτόπιους ελέγχους, όπως απαιτείται από τις εν λόγω διατάξεις, εφαρμόζονται οι ακόλουθοι κανόνες:
            
                        α)
                     
                     
                        τα κράτη μέλη μπορούν να αποφασίσουν να αντικαταστήσουν τους επιτόπιους ελέγχους με οποιοδήποτε συναφές αποδεικτικό έγγραφο, συμπεριλαμβανομένων των φωτογραφιών με γεωσήμανση, που πρέπει να υποβάλει ο δικαιούχος και το οποίο θα μπορούσε να οδηγήσει στην εξαγωγή οριστικών συμπερασμάτων, με τρόπο που ικανοποιεί την αρμόδια αρχή, σχετικά με την υλοποίηση της ενέργειας·
                     
                  
                        β)
                     
                     
                        το ημερολογιακό έτος 2020, το δείγμα ελέγχου για τους επιτόπιους ελέγχους καλύπτει τουλάχιστον το 3 % των δαπανών που αναφέρονται στο άρθρο 46 του εκτελεστικού κανονισμού (ΕΕ) αριθ. 809/2014 και συγχρηματοδοτούνται από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), οι οποίες υποβάλλονται στον οργανισμό πληρωμών και δεν αφορούν ενέργειες για τις οποίες έχει υποβληθεί μόνον αίτηση προκαταβολής.
                     
                  Τα αποτελέσματα των ελέγχων που διενεργούνται σύμφωνα με το πρώτο εδάφιο στοιχείο β) δεν λαμβάνονται υπόψη όσον αφορά το επόμενο ημερολογιακό έτος για τους σκοπούς του άρθρου 50 παράγραφος 5 του εκτελεστικού κανονισμού (ΕΕ) αριθ. 809/2014. Ωστόσο, η αύξηση των ποσοστών ελέγχων που θα έπρεπε να εφαρμοστεί το ημερολογιακό έτος 2020 σύμφωνα με το άρθρο 50 παράγραφος 5 του εν λόγω κανονισμού, εφαρμόζεται μέσω αντίστοιχης αύξησης το ημερολογιακό έτος 2021.
         
         
            Άρθρο 8
            Κατά παρέκκλιση από το άρθρο 52 παράγραφος 2 του εκτελεστικού κανονισμού (ΕΕ) αριθ. 809/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν εκ των υστέρων ελέγχους όπως απαιτείται από την εν λόγω διάταξη, το δείγμα ελέγχου για τους εκ των υστέρων ελέγχους το ημερολογιακό έτος 2020 καλύπτει τουλάχιστον το 0,6 % των δαπανών του ΕΓΤΑΑ σε επενδυτικές ενέργειες για την επαλήθευση της τήρησης των δεσμεύσεων που προβλέπονται στο άρθρο 71 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (20) ή αναφέρονται λεπτομερώς στο πρόγραμμα αγροτικής ανάπτυξης.
         
         
            Άρθρο 9
            Κατά παρέκκλιση από το άρθρο 68 παράγραφος 1 πρώτο εδάφιο του εκτελεστικού κανονισμού (ΕΕ) αριθ. 809/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν επιτόπιους ελέγχους σύμφωνα με την εν λόγω διάταξη, μπορούν να αποφασίσουν να διενεργήσουν τους ελέγχους αυτούς όσον αφορά το έτος υποβολής αιτήσεων 2020 τουλάχιστον στο 0,5 % του συνόλου των δικαιούχων που αναφέρονται στο άρθρο 92 του κανονισμού (ΕΕ) αριθ. 1306/2013 και για τους οποίους είναι υπεύθυνη η εν λόγω ελεγκτική αρχή.
            Τα αποτελέσματα των ελέγχων που διενεργούνται σύμφωνα με το πρώτο εδάφιο δεν λαμβάνονται υπόψη όσον αφορά το επόμενο έτος υποβολής αιτήσεων για τους σκοπούς του άρθρου 68 παράγραφος 4 του εκτελεστικού κανονισμού (ΕΕ) αριθ. 809/2014. Ωστόσο, η αύξηση των ποσοστών ελέγχων που θα έπρεπε να εφαρμοστεί το έτος υποβολής αιτήσεων 2020 σύμφωνα με το άρθρο 68 παράγραφος 4 του εν λόγω κανονισμού, εφαρμόζεται μέσω αντίστοιχης αύξησης το έτος υποβολής αιτήσεων 2021.
         
         
            Άρθρο 10
            Όταν λόγω των κανόνων περιορισμού που έχουν θεσπιστεί για την αντιμετώπιση της πανδημίας COVID-19 ένα κράτος μέλος δεν είναι σε θέση να ολοκληρώσει ορισμένους επιτόπιους ελέγχους που απαιτούνται από τον εκτελεστικό κανονισμό (ΕΕ) αριθ. 809/2014 όσον αφορά το έτος υποβολής αιτήσεων 2019 για τα μέτρα στο πλαίσιο του ολοκληρωμένου συστήματος διαχείρισης και ελέγχου ή για το ημερολογιακό έτος 2019 στην περίπτωση μέτρων αγροτικής ανάπτυξης που δεν σχετίζονται με την έκταση και τα ζώα, και δεν μπορεί να εξασφαλίσει τα εναλλακτικά αποδεικτικά στοιχεία που αναφέρονται στο άρθρο 2, το ποσοστό των επιτόπιων ελέγχων που έχει επιτευχθεί την πρώτη ημέρα έναρξης ισχύος των σχετικών κανόνων περιορισμού θεωρείται αποδεκτό.
         
         
            Άρθρο 11
            
               1.   Τα κράτη μέλη που κάνουν χρήση των παρεκκλίσεων που προβλέπονται στα άρθρα 4, 5, 7, 8 και 9, και ιδίως αλλάζουν το χρονοδιάγραμμα των ελέγχων ή μειώνουν τον αριθμό τους, καθορίζουν, στο μέτρο του δυνατού, διαδικασίες για τη χρήση εναλλακτικών αποδεικτικών στοιχείων, προκειμένου να διατηρηθεί το κατάλληλο επίπεδο διασφάλισης όσον αφορά τη νομιμότητα και την κανονικότητα των δαπανών και τη συμμόρφωση με τις απαιτήσεις και τα πρότυπα της πολλαπλής συμμόρφωσης.
            
            
               2.   Όσον αφορά τα κράτη μέλη που εφαρμόζουν τα άρθρα 2 έως 9, η διαχειριστική δήλωση που πρέπει να καταρτίζεται σύμφωνα με το άρθρο 7 παράγραφος 3 πρώτο εδάφιο στοιχείο β) του κανονισμού (ΕΕ) αριθ. 1306/2013 περιλαμβάνει, για τα οικονομικά έτη 2020 και 2021, επιβεβαίωση ότι οι καθ’ υπέρβαση πληρωμές σε δικαιούχους εμποδίστηκαν και ότι κινήθηκε η διαδικασία ανάκτησης των αχρεωστήτως καταβληθέντων ποσών με βάση την επαλήθευση όλων των απαραίτητων πληροφοριών.
            
         
         ΚΕΦΑΛΑΙΟ II
         
            ΠΑΡΕΚΚΛΙΣΕΙΣ ΑΠΟ ΤΑ ΕΙΔΙΚΑ ΜΕΤΡΑ ΥΠΕΡ ΤΩΝ ΕΞΟΧΩΣ ΑΠΟΜΑΚΡΩΝ ΠΕΡΙΟΧΩΝ ΤΗΣ ΈΝΩΣΗΣ ΚΑΙ ΤΩΝ ΜΙΚΡΩΝ ΝΗΣΙΩΝ ΤΟΥ ΑΙΓΑΙΟΥ ΠΕΛΑΓΟΥΣ
         
         
            ΤΜΗΜΑ 1
         
         
            
               Παρεκκλίσεις από τον εκτελεστικό κανονισμό (ΕΕ) αριθ. 180/2014
            
         
         
            Άρθρο 12
            
               1.   Κατά παρέκκλιση από το άρθρο 16 παράγραφος 2 του εκτελεστικού κανονισμού (ΕΕ) αριθ. 180/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν φυσικούς ελέγχους στις εξόχως απόκεντρες περιοχές σύμφωνα με τους κανόνες που ορίζονται στην εν λόγω διάταξη, το 2020 τα κράτη μέλη μπορούν να αποφασίσουν να διοργανώσουν φυσικούς ελέγχους σύμφωνα με τους κανόνες που ορίζονται στην παράγραφο 2 του παρόντος άρθρου.
            
            
               2.   Οι φυσικοί έλεγχοι κατά την εισαγωγή, την είσοδο, την εξαγωγή και την αποστολή των γεωργικών προϊόντων, οι οποίοι διενεργούνται στην αντίστοιχη εξόχως απόκεντρη περιοχή, αφορούν αντιπροσωπευτικό δείγμα τουλάχιστον 3 % των πιστοποιητικών που προσκομίζονται σύμφωνα με το άρθρο 9 του εκτελεστικού κανονισμού (ΕΕ) αριθ. 180/2014.
            
            
               3.   Κατά παρέκκλιση από το άρθρο 22 του εκτελεστικού κανονισμού (ΕΕ) αριθ. 180/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν επιτόπιους ελέγχους στις εξόχως απόκεντρες περιοχές σύμφωνα με τους κανόνες που ορίζονται στο εν λόγω άρθρο, το 2020 τα κράτη μέλη μπορούν να αποφασίσουν να διοργανώσουν επιτόπιους ελέγχους σύμφωνα με τους κανόνες που ορίζονται στην παράγραφο 4 του παρόντος άρθρου.
            
            
               4.   Με βάση ανάλυση κινδύνου που πραγματοποιείται σύμφωνα με το άρθρο 24 παράγραφος 1 του εκτελεστικού κανονισμού (ΕΕ) αριθ. 180/2014, οι αρμόδιες αρχές διενεργούν επιτόπιους ελέγχους με δειγματοληψία επί του 3 % τουλάχιστον των αιτήσεων ενίσχυσης. Το δείγμα αντιστοιχεί επίσης σε τουλάχιστον 3 % των ποσών που καλύπτονται από την ενίσχυση για κάθε δράση.
            
         
         
            ΤΜΗΜΑ 2
         
         
            
               Παρεκκλίσεις από τον εκτελεστικό κανονισμό (ΕΕ) αριθ. 181/2014
            
         
         
            Άρθρο 13
            
               1.   Κατά παρέκκλιση από το άρθρο 13 παράγραφος 2 του εκτελεστικού κανονισμού (ΕΕ) αριθ. 181/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 η Ελλάδα δεν είναι σε θέση να διενεργήσει φυσικούς ελέγχους σύμφωνα με τους κανόνες που ορίζονται στην εν λόγω διάταξη, το 2020 η Ελλάδα μπορεί να αποφασίσει να διοργανώσει φυσικούς ελέγχους σύμφωνα με τους κανόνες που ορίζονται στην παράγραφο 2 του παρόντος άρθρου.
            
            
               2.   Οι φυσικοί έλεγχοι που διενεργούνται στα μικρά νησιά του Αιγαίου κατά την είσοδο των γεωργικών προϊόντων αφορούν αντιπροσωπευτικό δείγμα τουλάχιστον 3 % των πιστοποιητικών που προσκομίζονται σύμφωνα με το άρθρο 7 του εκτελεστικού κανονισμού (ΕΕ) αριθ. 181/2014.
               Οι φυσικοί έλεγχοι που διενεργούνται στα μικρά νησιά του Αιγαίου κατά την εξαγωγή ή την αποστολή των γεωργικών προϊόντων που προβλέπονται στο τμήμα 3 του εκτελεστικού κανονισμού (ΕΕ) αριθ. 181/2014 αφορούν αντιπροσωπευτικό δείγμα τουλάχιστον 3 % των πράξεων, με βάση τα προφίλ κινδύνου που καθορίζει η Ελλάδα.
            
            
               3.   Κατά παρέκκλιση από το άρθρο 20 του εκτελεστικού κανονισμού (ΕΕ) αριθ. 181/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 η Ελλάδα δεν είναι σε θέση να διενεργήσει επιτόπιους ελέγχους σύμφωνα με τους κανόνες που ορίζονται στο εν λόγω άρθρο, το 2020 η Ελλάδα μπορεί να αποφασίσει να διοργανώσει επιτόπιους ελέγχους σύμφωνα με τους κανόνες που ορίζονται στην παράγραφο 4 του παρόντος άρθρου.
            
            
               4.   Με βάση ανάλυση κινδύνου σύμφωνα με το άρθρο 22 παράγραφος 1 του εκτελεστικού κανονισμού (ΕΕ) αριθ. 181/2014, οι αρμόδιες αρχές διενεργούν επιτόπιους ελέγχους με δειγματοληψία, για κάθε δράση, επί του 3 % τουλάχιστον των αιτήσεων ενίσχυσης. Το δείγμα αντιστοιχεί επίσης σε τουλάχιστον 3 % των ποσών που καλύπτονται από την ενίσχυση για κάθε δράση.
            
         
         ΚΕΦΑΛΑΙΟ III
         
            ΠΑΡΕΚΚΛΙΣΕΙΣ ΑΠΟ ΤΟΥΣ ΚΑΝΟΝΕΣ ΕΦΑΡΜΟΓΗΣ ΤΗΣ ΚΟΙΝΗΣ ΟΡΓΑΝΩΣΗΣ ΤΩΝ ΑΓΟΡΩΝ
         
         
            ΤΜΗΜΑ 1
         
         
            
               Παρέκκλιση από τον εκτελεστικό κανονισμό (ΕΕ) 2017/892
            
         
         
            Άρθρο 14
            
               1.   Κατά παρέκκλιση από το άρθρο 27 παράγραφος 2 του εκτελεστικού κανονισμού (ΕΕ) 2017/892:
               
                           α)
                        
                        
                           το 2020, οι επιτόπιοι έλεγχοι που αναφέρονται στο άρθρο 27 του εν λόγω κανονισμού αφορούν δείγμα που αντιστοιχεί σε τουλάχιστον 10 % του συνόλου των αιτήσεων ενίσχυσης για το έτος 2019·
                        
                     
                           β)
                        
                        
                           ο κανόνας σύμφωνα με τον οποίο σε κάθε οργάνωση παραγωγών ή ένωση οργανώσεων παραγωγών που υλοποιεί επιχειρησιακό πρόγραμμα πραγματοποιείται τουλάχιστον μία επίσκεψη ανά τριετία δεν εφαρμόζεται για τους επιτόπιους ελέγχους που διενεργούνται το 2020.
                        
                     
            
               2.   Κατά παρέκκλιση από το άρθρο 27 παράγραφος 7 του εκτελεστικού κανονισμού (ΕΕ) 2017/892, ο κανόνας σύμφωνα με τον οποίο οι δράσεις σε επιμέρους εκμεταλλεύσεις μελών των οργανώσεων παραγωγών που καλύπτονται από το δείγμα που αναφέρεται στο άρθρο 27 παράγραφος 2 του εν λόγω κανονισμού αποτελούν αντικείμενο μίας τουλάχιστον επίσκεψης στον τόπο υλοποίησης της δράσης για την επαλήθευση της εκτέλεσής της δεν εφαρμόζεται για τους επιτόπιους ελέγχους που διενεργούνται το 2020.
            
            
               3.   Κατά παρέκκλιση από το άρθρο 29 παράγραφος 2 του εκτελεστικού κανονισμού (ΕΕ) 2017/892, το 2020 τα κράτη μέλη μπορούν να ελέγξουν για όλα τα αποσυρθέντα προϊόντα, ανεξαρτήτως του προορισμού τους, ποσοστό μικρότερο από το προβλεπόμενο στην εν λόγω διάταξη, με την προϋπόθεση ότι δεν είναι μικρότερο από το 10 % των σχετικών ποσοτήτων κατά την περίοδο εμπορίας για κάθε δεδομένη οργάνωση παραγωγών. Ο έλεγχος μπορεί να διενεργηθεί στις εγκαταστάσεις της οργάνωσης παραγωγών ή στις εγκαταστάσεις των αποδεκτών των αποσυρθέντων προϊόντων. Σε περίπτωση που κατά τους ελέγχους διαπιστωθούν παρατυπίες, τα κράτη μέλη διενεργούν συμπληρωματικούς ελέγχους.
            
            
               4.   Κατά παρέκκλιση από το άρθρο 30 παράγραφος 3 του εκτελεστικού κανονισμού (ΕΕ) 2017/892, το 2020 κάθε έλεγχος αφορά δείγμα που αντιστοιχεί τουλάχιστον στο 3 % των ποσοτήτων που έχει αποσύρει η οργάνωση παραγωγών στη διάρκεια της περιόδου εμπορίας 2019.
            
         
         
            ΤΜΗΜΑ 2
         
         
            
               Παρεκκλίσεις από τον εκτελεστικό κανονισμό (ΕΕ) 2016/1150
            
         
         
            Άρθρο 15
            
               1.   Κατά παρέκκλιση από το άρθρο 32 παράγραφος 1 και το άρθρο 42 παράγραφος 3 του εκτελεστικού κανονισμού (ΕΕ) 2016/1150, κατά τη διάρκεια του οικονομικού έτους 2019-2020, όταν εξαιτίας της κρίσης που έχει προκαλέσει η πανδημία COVID-19 τα κράτη μέλη δεν μπορούν να διενεργήσουν επιτόπιους ελέγχους σύμφωνα με τις εν λόγω διατάξεις, οι έλεγχοι αυτοί μπορούν να αντικατασταθούν από άλλους τύπους ελέγχων που θα καθοριστούν από τα κράτη μέλη, όπως φωτογραφίες που φέρουν ημερομηνία, εκθέσεις από επιτηρήσεις με δρόνους οι οποίες φέρουν ημερομηνία, διοικητικοί έλεγχοι ή τηλεοπτικές συνεδριάσεις με τους δικαιούχους, που εγγυώνται ότι τηρούνται οι κανόνες σχετικά με τα προγράμματα στήριξης στον αμπελοοινικό τομέα.
            
            
               2.   Κατά παρέκκλιση από το άρθρο 43 παράγραφος 3 του εκτελεστικού κανονισμού (ΕΕ) 2016/1150, κατά τη διάρκεια του οικονομικού έτους 2019-2020, όταν εξαιτίας της κρίσης που έχει προκαλέσει η πανδημία COVID-19 τα κράτη μέλη δεν μπορούν να διενεργήσουν επιτόπιους ελέγχους σύμφωνα με την εν λόγω διάταξη αυτή, οι έλεγχοι αυτοί που σχετίζονται με τον πρώιμο τρύγο διενεργούνται έως τις 15 Σεπτεμβρίου 2020.
            
         
         
            ΤΜΗΜΑ 3
         
         
            
               Παρεκκλίσεις από τον εκτελεστικό κανονισμό (ΕΕ) 2018/274
            
         
         
            Άρθρο 16
            
               1.   Κατά παρέκκλιση από το άρθρο 27 παράγραφος 3 του εκτελεστικού κανονισμού (ΕΕ) 2018/274, όταν εξαιτίας της κρίσης που έχει προκαλέσει η πανδημία COVID-19 τα κράτη μέλη δεν μπορούν κατά την περίοδο του τρύγου το 2020 να συλλέξουν και να μεταποιήσουν νωπά σταφύλια ώστε να επιτευχθεί ο αριθμός των δειγμάτων που καθορίζεται στο παράρτημα III μέρος II του εν λόγω κανονισμού, τα κράτη μέλη μπορούν να παρεκκλίνουν από τον εν λόγω αριθμό δειγμάτων.
            
            
               2.   Κατά παρέκκλιση από το άρθρο 31 παράγραφος 2 στοιχείο β) του εκτελεστικού κανονισμού (ΕΕ) 2018/274, όταν εξαιτίας της κρίσης που έχει προκαλέσει η πανδημία COVID-19 τα κράτη μέλη δεν μπορούν να διενεργήσουν επιτόπιους ελέγχους το 2020 σύμφωνα με την εν λόγω διάταξη, διενεργούν τους ελέγχους αυτούς τουλάχιστον στο 3 % του συνόλου των αμπελοκαλλιεργητών που περιλαμβάνονται στο αμπελουργικό μητρώο.
            
            
               3.   Κατά παρέκκλιση από το άρθρο 31 παράγραφος 2 στοιχείο γ) του εκτελεστικού κανονισμού (ΕΕ) 2018/274, τα κράτη μέλη μπορούν το 2020 να αναστείλουν προσωρινά τη διεξαγωγή συστηματικών επιτόπιων ελέγχων σε αμπελουργικές εκτάσεις που δεν περιλαμβάνονται σε κανένα φάκελο αμπελοκαλλιεργητή στις περιπτώσεις στις οποίες εξαιτίας της κρίσης που έχει προκαλέσει η πανδημία COVID-19 τα κράτη μέλη δεν είναι σε θέση να διενεργήσουν τους ελέγχους αυτούς.
            
         
         
            ΤΜΗΜΑ 4
         
         
            
               Παρέκκλιση από τον εκτελεστικό κανονισμό (ΕΕ) 2017/39
            
         
         
            Άρθρο 17
            Κατά παρέκκλιση από το άρθρο 10 παράγραφος 2 πρώτο εδάφιο του εκτελεστικού κανονισμού (ΕΕ) 2017/39, όσον αφορά το σχολικό έτος 2018/2019, τα κράτη μέλη μπορούν να συνεχίσουν να πραγματοποιούν επιτόπιους ελέγχους έως τις 15 Οκτωβρίου 2020.
         
         
            ΤΜΗΜΑ 5
         
         
            
               Παρεκκλίσεις από τον εκτελεστικό κανονισμό (ΕΕ) 2015/1368
            
         
         
            Άρθρο 18
            Κατά παρέκκλιση από το άρθρο 8 παράγραφος 3 του εκτελεστικού κανονισμού (ΕΕ) 2015/1368, κατά τη διάρκεια του μελισσοκομικού έτους 2020 τα κράτη μέλη μπορούν να αποφασίσουν να παρεκκλίνουν από το όριο του 5 % όσον αφορά τους επιτόπιους ελέγχους των αιτούντων ενίσχυση στο πλαίσιο των μελισσοκομικών προγραμμάτων τους, υπό την προϋπόθεση ότι αντικαθιστούν τους προβλεπόμενους επιτόπιους ελέγχους με εναλλακτικούς ελέγχους μέσω αιτήματος για παροχή φωτογραφιών, διεξαγωγής συζητήσεων μέσω βιντεοδιάσκεψης ή οποιουδήποτε άλλου μέσου που θα μπορούσε να χρησιμεύσει ως αποδεικτικό στοιχείο κατά την επαλήθευση της ορθής εφαρμογής των μέτρων που περιλαμβάνονται στο μελισσοκομικό πρόγραμμα.
         
         
            ΤΜΗΜΑ 6
         
         
            
               Παρεκκλίσεις από τον εκτελεστικό κανονισμό (ΕΕ) 2016/1240
            
         
         
            Άρθρο 19
            
               1.   Κατά παρέκκλιση από το άρθρο 60 παράγραφοι 1 και 2 του εκτελεστικού κανονισμού (ΕΕ) 2016/1240, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 ο οργανισμός πληρωμών δεν είναι σε θέση να διενεργήσει εγκαίρως τους επιτόπιους και τους φυσικούς ελέγχους που αναφέρονται στο άρθρο 60 παράγραφοι 1 και 2 του εν λόγω κανονισμού, για τα προϊόντα που αποθεματοποιούνται σύμφωνα με τον εκτελεστικό κανονισμό (ΕΕ) 2019/1882, το οικείο κράτος μέλος μπορεί να αποφασίσει να παρατείνει την προθεσμία για τη διενέργεια των ελέγχων έως και 30 ημέρες μετά τη λήξη των εν λόγω μέτρων ή να αντικαταστήσει πλήρως τους επιτόπιους ελέγχους κατά τη διάρκεια της περιόδου κατά την οποία εφαρμόζονται τα μέτρα αυτά με τη χρήση συναφών αποδεικτικών στοιχείων, συμπεριλαμβανομένων φωτογραφιών με γεωσήμανση ή άλλων αποδεικτικών στοιχείων σε ηλεκτρονική μορφή.
            
            
               2.   Κατά παρέκκλιση από το άρθρο 60 παράγραφος 5 του εκτελεστικού κανονισμού (ΕΕ) 2016/1240, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 ο οργανισμός πληρωμών δεν είναι σε θέση να επαληθεύσει επιτόπου την παρουσία και την ακεραιότητα των σφραγίδων, για τα προϊόντα που αποθεματοποιούνται σύμφωνα με τον εκτελεστικό κανονισμό (ΕΕ) 2019/1882, το οικείο κράτος μέλος μπορεί να αποφασίσει να αντικαταστήσει πλήρως την επιτόπια επαλήθευση κατά τη διάρκεια της περιόδου κατά την οποία εφαρμόζονται τα μέτρα αυτά με τη χρήση συναφών αποδεικτικών στοιχείων, συμπεριλαμβανομένων φωτογραφιών με γεωσήμανση ή άλλων αποδεικτικών στοιχείων σε ηλεκτρονική μορφή.
            
         
         ΚΕΦΑΛΑΙΟ IV
         
            ΤΕΛΙΚΗ ΔΙΑΤΑΞΗ
         
         
            Άρθρο 20
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 16 Απριλίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 549.
         
            (2)  ΕΕ L 78 της 20.3.2013, σ. 23.
         
            (3)  ΕΕ L 78 της 20.3.2013, σ. 41.
         
            (4)  Εκτελεστικός κανονισμός (ΕΕ) αριθ. 809/2014 της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (ΕΕ L 227 της 31.7.2014, σ. 69).
         
            (5)  Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 του Συμβουλίου και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).
         
            (6)  Εκτελεστικός κανονισμός (ΕΕ) αριθ. 180/2014 της Επιτροπής, της 20ής Φεβρουαρίου 2014, σχετικά με τη θέσπιση κανόνων εφαρμογής του κανονισμού (ΕΕ) αριθ. 228/2013 του Ευρωπαϊκού Κοινοβουλίου και του Συμβουλίου για τον καθορισμό ειδικών μέτρων για τη γεωργία στις εξόχως απόκεντρες περιοχές της Ένωσης (ΕΕ L 63 της 4.3.2014, σ. 13).
         
            (7)  Εκτελεστικός κανονισμός (ΕΕ) αριθ. 181/2014 της Επιτροπής, της 20ής Φεβρουαρίου 2014, για τη θέσπιση κανόνων εφαρμογής του κανονισμού (ΕΕ) αριθ. 229/2013 του Ευρωπαϊκού Κοινοβουλίου και του Συμβουλίου σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου (ΕΕ L 63 της 4.3.2014, σ. 53).
         
            (8)  Εκτελεστικός κανονισμός (ΕΕ) 2017/892 της Επιτροπής, της 13ης Μαρτίου 2017, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (ΕΕ L 138 της 25.5.2017, σ. 57).
         
            (9)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
         
            (10)  Εκτελεστικός κανονισμός (ΕΕ) 2016/1150 της Επιτροπής, της 15ης Απριλίου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τα εθνικά προγράμματα στήριξης του αμπελοοινικού τομέα (ΕΕ L 190 της 15.7.2016, σ. 23).
         
            (11)  Εκτελεστικός κανονισμός (ΕΕ) 2018/274 της Επιτροπής, της 11ης Δεκεμβρίου 2017, για τη θέσπιση κανόνων σχετικά με την εφαρμογή του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά το καθεστώς αδειοδότησης αμπελοφυτεύσεων, την πιστοποίηση, το βιβλίο εισερχομένων και εξερχομένων, τις υποχρεωτικές δηλώσεις και τις κοινοποιήσεις, και του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου σχετικά με τους συναφείς ελέγχους, και για την κατάργηση του εκτελεστικού κανονισμού (ΕΕ) 2015/561 της Επιτροπής (ΕΕ L 58 της 28.2.2018, σ. 60).
         
            (12)  Κατ’ εξουσιοδότηση κανονισμός (ΕΕ) 2018/273 της Επιτροπής, της 11ης Δεκεμβρίου 2017, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά το καθεστώς αδειοδότησης αμπελοφυτεύσεων, το αμπελουργικό μητρώο, τα συνοδευτικά έγγραφα και την πιστοποίηση, τα βιβλία εισερχομένων και εξερχομένων, τις υποχρεωτικές δηλώσεις, τις κοινοποιήσεις και τη δημοσίευση κοινοποιηθεισών πληροφοριών, και τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους σχετικούς ελέγχους και κυρώσεις, την τροποποίηση των κανονισμών της Επιτροπής (ΕΚ) αριθ. 555/2008, (ΕΚ) αριθ. 606/2009 και (ΕΚ) αριθ. 607/2009 και την κατάργηση του κανονισμού (ΕΚ) αριθ. 436/2009 της Επιτροπής και του κατ’ εξουσιοδότηση κανονισμού (ΕΕ) 2015/560 της Επιτροπής (ΕΕ L 58 της 28.2.2018, σ. 1).
         
            (13)  Εκτελεστικός κανονισμός (ΕΕ) 2017/39 της Επιτροπής, της 3ης Νοεμβρίου 2016, για τους κανόνες εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την ενωσιακή ενίσχυση για την παροχή φρούτων και λαχανικών, μπανανών και γάλακτος στα εκπαιδευτικά ιδρύματα (ΕΕ L 5 της 10.1.2017, σ. 1).
         
            (14)  Εκτελεστικός κανονισμός (ΕΕ) 2015/1368 της Επιτροπής, της 6ης Αυγούστου 2015, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις ενισχύσεις στον τομέα της μελισσοκομίας (ΕΕ L 211 της 8.8.2015, σ. 9).
         
            (15)  Εκτελεστικός κανονισμός (ΕΕ) 2019/1882 της Επιτροπής της 8ης Νοεμβρίου 2019 για την προκήρυξη διαγωνισμών για το ποσό της ενίσχυσης για ιδιωτική αποθεματοποίηση ελαιολάδου (ΕΕ L 290 της 11.11.2019, σ. 12).
         
            (16)  Εκτελεστικός κανονισμός (ΕΕ) 2016/1240 της Επιτροπής, της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (ΕΕ L 206 της 30.7.2016, σ. 71).
         
            (17)  Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (ΕΕ L 206 της 22.7.1992, σ. 7).
         
            (18)  Οδηγία 2009/147/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών (ΕΕ L 20 της 26.1.2010, σ. 7).
         
            (19)  Κανονισμός (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου (ΕΕ L 347 της 20.12.2013, σ. 487).
         
            (20)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).